แรงขายทำกำไรกด SET ปิดเช้าลบเล็กน้อย 0.40 จุด โบรกฯมองหลุด 1,400 จุด โอกาสสะสมหุ้น
แรงขายทำกำไรกด SET ปิดเช้าลบเล็กน้อย 0.40 จุด โบรกฯมองหลุด 1,400 จุด โอกาสสะสมหุ้น โดยดัชนีช่วงเช้าปิดที่ระดับ 1,420.03 จุด ลดลง 0.40 จุด หรือ 0.03% มูลค่าการซื้อขาย 5.89 หมื่นล้านบาท
24 พ.ย. 2563

สื่อข่าวรายงานว่า ดัชนีช่วงเช้าปิดที่ระดับ 1,420.03 จุด ลดลง 0.40 จุด หรือ 0.03% มูลค่าการซื้อขาย 5.89 หมื่นล้านบาท 
10 หุ้นกดดัชนีเช้านี้

ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยเช้านี้แกว่งตัวค่อนข้างผันผวน โดยดัชนีฯปรับตัวขึ้นไป 12 จุด ขณะเดียวกันก็ปรับตัวลงมาราว 12 จุด ภายในครึ่งชั่วโมงซึ่งน่าจะเป็นการปรับฐาน ทำให้นักลงทุนน่าจะยังรอดูสถานการณ์อยู่ว่าตลาดจะไปในทิศทางใดเป็นหลัก
แต่อย่างไรก็ตามไม่ว่าจะปรับตัวขึ้นหรือลง เชื่อว่าตลาดหุ้นไทยยังมีความน่าสนใจลงทุนอยู่ เนื่องจากเงินทุนเคลื่อนย้าย (Fund Flow) มีแนวโน้มกลับเข้าสู่ตลาดเกิดใหม่ (Emerging Market) ในเอเชียสูง
ส่วนตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวกและลบ โดยมีตลาดหุ้นไทย ฟิลิปปินส์ อินโดนีเซีย ที่เป็นตลาดเล็กย่อตัวลงมา
สำหรับแนวโน้มการลงทุนในช่วงบ่ายนี้ นายถนอมศักดิ์ กล่าวว่า ตลาดฯ คงอยู่ระหว่างการเลือกข้างว่าจะไปทางใด ซึ่งหากดัชนีฯ ปรับตัวลงหลุด 1,400 จุด มองเป็นโอกาสในการเข้าซื้อสะสม โดยให้แนวรับไว้ที่ 1,400-1,408 จุด และแนวต้าน 1,429 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย    4,506.25 ล้านบาท  ปิดที่  41.25 บาท  เพิ่มขึ้น  0.75 บาท
ADVANC มูลค่าการซื้อขาย    2,558.34 ล้านบาท  ปิดที่ 181.00 บาท  เพิ่มขึ้น  1.50 บาท
KBANK  มูลค่าการซื้อขาย    2,509.97 ล้านบาท  ปิดที่ 107.00 บาท  ลดลง   1.00 บาท
PTTEP  มูลค่าการซื้อขาย    2,236.31 ล้านบาท  ปิดที่  99.25 บาท  เพิ่มขึ้น  0.75 บาท
TASCO  มูลค่าการซื้อขาย    1,634.47 ล้านบาท  ปิดที่  18.80 บาท  ลดลง   1.10 บาท